ศบค.ขอให้ผู้เดินทางเข้าไทย 252 คน จาก 8 ประเทศ แอฟริกา รายงานตัวเพื่อสร้างความมั่นใจ ขณะที่ ตัวเลข กว่า 700 คนเป็นกลุ่มเสี่ยงต่ำ ที่เดินทางเข้ามาก่อนมีมาตรการห้าม
วันที่ 1 ธันวาคม พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ กล่าวถึงการวางมาตรการและติดตามสถานการณ์ของเชื้อโควิด-19 สายพันธุ์ โอไมครอนอย่างใกล้ชิด โดยข้อมูลจากสำนักตรวจคนเข้าเมือง ตั้งแต่วันที่ 15 พ.ย. เป็นต้นมา มีชาวต่างชาติที่เดินทางมาจากประเทศกลุ่มเสี่ยง ประมาณ 700 ราย คาดว่าชาวต่างชาติจะกระจายอยู่ในพื้นที่เมืองท่องเที่ยว และกรุงเทพมหานคร ซึ่งทางสำนักงานตำรวจแห่งชาติได้ร่วมมือกับกระทรวงสาธารณสุข (สธ.) ในการติดตามเพื่อตรวจคัดกรองเชิงรุกชาวต่างชาติกลุ่มดังกล่าว“ในส่วนของ มาตรการป้องกัน รัฐบาลได้สั่งห้ามผู้ที่มาจากประเทศกลุ่มเสี่ยงเดินทางเข้าประเทศไทยแล้ว ส่วนการป้องกันบริเวณชายแดน ที่ผ่านมาเจ้าหน้าที่ได้คุมเข้มทุกเส้นทางเข้าประเทศ ทั้งเส้นทางปกติและเส้นทางธรรมชาติเห็นได้จากผลการจับกุมผู้ลักลอบเข้าประเทศที่มีจำนวนเพิ่มขึ้นในช่วงนี้ พร้อมยืนยันว่าทางเจ้าหน้าทำงานอย่างเต็มที่ขอให้ประชาชนอย่าเพิ่งตื่นตระหนก” ผบ.ตร.ระบุทั้งนี้ สำนักข่าว กรมประชาสัมพันธ์ ได้ตรวจสอบข้อมูลกับ สธ.พบว่า ตัวเลข 783 คน เป็นตัวเลขที่รวมกลุ่มเสี่ยงต่ำที่เดินทางมาจากประเทศอื่นๆ ในแอฟริกา ซึ่งไม่จำเป็นต้องเรียกคนเหล่านี้เข้ามา โดยกลุ่มที่ต้องการขอให้มารายงานตัวคือ กลุ่มที่เดินทางมาจาก 8 ประเทศเสี่ยงสูงจำนวน 252 คน ตามที่ ศบค.ได้แถลงไว้เนื่องจากรัฐบาลไทยปรับมาตรการให้ผู้เดินทางจาก 8 ประเทศเสี่ยง ต้องกักตัว 14 วัน แต่กลุ่มนักท่องเที่ยว จำนวน 252 คนดังกล่าว เข้ามาก่อนออกมาตรการ จึงผ่านการกักตัว เพียง 7/10 วัน ทาง สธ. จึงขอให้เข้ามาทำความเข้าใจ และอยู่ภายใต้การติดตาม รวมทั้งจะมีการตรวจเชื้อ COVID ให้อีกครั้ง เมื่อครบ 14 วัน เพื่อให้มั่นใจว่า นักท่องเที่ยวกลุ่มนี้ไม่มีเชื้อจริงๆ แนวทางปฏิบัติติดตามตัวขณะนี้ ได้ส่งข้อมูลผ่าน Email ที่ผู้เดินทางลงทะเบียนผ่าน ThailandPass และ app หมอพร้อม โดยก่อนหน้านี้ กระทรวงสาธารณสุขแอฟริกาใต้ ประกาศเมื่อวันที่ 26 พ.ย.2564 ที่ผ่านมา ว่าค้นพบไวรัสโคโรนาสายพันธุ์ใหม่ 2019 ชนิดกลายพันธุ์แบบใหม่ B.1.1.529 หรือ โอไมครอน Omicron กำลังระบาดอย่างรวดเร็วในประเทศแอฟริกาใต้ หลังจากนั้น องค์การอนามัยโลก (WHO) ได้ออกมาแถลงยืนยัน ว่าเชื้อกลายพันธ์ดังกล่าว พบครั้งแรกในแอฟริกาใต้ เมื่อวันที่ 24 พ.ย. ที่ผ่านมา ซึ่งมีตำแหน่งการกลายพันธุ์ของยีนมากถึง 50 ตำแหน่ง และพบตัวเลขผู้ติดเชื้อในพื้นที่มีจำนวนสูงขึ้นอย่างรวดเร็ว ภายในระยะเวลาเดียวกันที่ตรวจพบสายพันธุ์โอไมครอน